# Juan Felix Iriarte

Juan Felix Iriarte Gaintza, izengoitiz Berjinanto (Sunbilla, 1912ko urriaren 1a - Banka, Nafarroa Beherea, 1987ko otsailaren 15a), nafar bertsolaria izan zen.

## Bizitza

Juan Felix Iriarte Sunbillan jaio zen, 1912ko urriaren 1ean. Bederatzi urte baizik ez zituela joan zen Aldudera bizitzera, baserri bateko mutil gisa lan egitera. 13 urterekin hasi zen bertso-kantari, Joanes Harriet aldudar bertsolariarekin. Hamasei urte zituela, toberak eta kabalkadak kantatzen hasi zen, Panpale-rekin batera. 1936ko Nafarroako Bertsolari Txapelketa irabazi, eta bosgarren gelditu zen Euskal Herrikoan. Bankara ezkondu zen 1938an, Beronika Ospitalekin. Ederki laketu zuen, zahartzaroan idatzitako bertso hauek erakustera ematen duten bezala:
   1 Horra zer gauza xoragarriak zeru azpiko izarrak
   Gau ilunean behatzen bada ikusten dira bakarrak
   Bi koloretan ageri dira urreak ta zilarrak
   Horiek oro eginak ditu Jainko Jaunaren indarrak
   2 Huna Bankako herri pollita izar eder bat iduri
   Oihanetako xori guziak arbolen puntan kantari
   Mendietako erreka hetan arrain pollitak igeri
   Bankan zoin urus bizi giren gu hortarikan da ageri
   3 Udaberrian sortuko dira mendi gainetan loreak
   Bazter guziak xoratzen ditu berduraren koloreak
   Bai eta ere arboletarik xorittoen amoreak
   Nik ere kantuz igortzen ditut herriaren ohoreak
   4 Itsasorikan ez dugu bainan baditugu hor mendiak
   Elgarren kantu besarka daude ttipiak eta haundiak
   Heien gainean alhatzen ari behiak eta ardiak
   Gain hei(e)tako sorotan berriz behorrak eta zaldiak
   5 Bihotz guziak alegeratzen primaderako fazoinak
   Zelaietarik mendi gainerat heldu zaizkigu artzainak
   Bide hegian esnez beterik ikusten dira bidoinak
   Uda eder bat pasatzen dute laguntzen batu sasoinak
   6 San Migeletik San Martinerat Bankako mendi gainetan
   Ihiztariak gorderik daude beren harmak eskuetan
   Uso gaixoak hor heldu dira nekaturikan airetan
   Eta ainitzak lurreat doaz pentsatu ere gabetan
   7 Bankako mendi gainetarikan urrun egiten da soa
   Alde batetik Adour ibaia bertzetikan Bidasoa
   Miraila baten pare han dago aitzinean itsasoa
   Begi luzekin behatzen bada Euskadi oso osoa
   8 Berrogei eta hamar urte du Bankan bizitzen nizala
   Bizkar gainean jarri zait orai adin handiko itzala
   Hau bururatu behar dut orai hasia dutan bezala
   Gure Jainkoak bankar guzier graziak ixur ditzala
Plaza anitzetan aritu zen kantuz, Ipar Euskal Herrian gaindi, baita zahartzaroan ere. 1950ean hirugarrena izan zen Teodoro Hernandorenak antolatutako Euskal Herriko txapelketan, eta 1951n zazpigarrena. 1987ko otsailaren 15ean hil zen Bankan.

## Txapelketak

* 1936ko Nafarroako Bertsolari Txapelketan txapelduna.
* 1936ko Bertsolari Txapelketa Nagusia: bosgarrena.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* 1 2 3 4 Bidegain, Eneko. Urepeletik Bidarraira, bi mende bertsotan. Bertsolari aldizkaria, 2019ko urtarrilak 3, CC BY-SA 4.0, bertsolari.eus (Noiz kontsultatua: 2020-8-11).

## Kanpo estekak

* Juan Felix Iriarte "Berjinanto", BDB Bertsolaritzaren datu-basea, bdb.bertsozale.eus
* Bankako bertsulari ohien koblak, Bankarrek bilduak eta 2013ko uztailaren 13ko omenaldi egunean kantatuak, eke.eus
* Datuak: Q12260980